Ændret forslag til RÅDETS AFGØRELSE om ændring af Rådets afgørelse 1999/733/EF om supplerende makrofinansiel bistand til Den Tidligere Jugoslaviske Republik Makedonien (forelagt af Kommissionen i henhold til EF-traktatens artikel 250, stk. 2)

BEGRUNDELSE

Den 8. november 1999 besluttede Rådet for Den Europæiske Union at yde en supplerende makrofinansiel bistand til Den Tidligere Jugoslaviske Republik Makedonien (FYROM) på op til 80 mio. EUR i form af et låneelement på op til 50 mio. EUR og et gaveelement på op til 30 mio. EUR (Rådets afgørelse 1999/733/EF). Gennemførelsen af bistanden blev forsinket på grund af myndighedernes vanskeligheder med at nå til enighed med IMF om et nyt beredskabsarrangement; der blev endelig opnået enighed i november 2000. Den første rate på 30 mio. EUR blev udbetalt i slutningen af 2000.

På baggrund af den forsinkede gennemførelse af Fællesskabets makrofinansielle bistand besluttede Kommissionen den 19. september 2001 (KOM(2001) 519 endelig) at foreslå Parlamentet og Rådet en ændring af Rådets afgørelse 1999/733/EF med henblik på at forlænge gennemførelsesperioden til udgangen af 2002. Det samlede støttebeløb forblev uændret.

Parlamentet har godkendt, at sagen haster, og forventes at afgive sin udtalelse om spørgsmålet den 23. oktober.

Myndighederne i Den Tidligere Jugoslaviske Republik Makedonien har derefter ført forhandlinger med IMF om en ny makroøkonomisk ramme. Under disse forhandlinger har IMF anført, at der skønnes at være opstået nye eksterne finansieringsbehov. De foreløbige skøn over de eksterne finansieringsbehov repræsenterer et finansieringsgab på omkring 76 mio. USD i 2001 og tæt på 100 mio. USD i 2002. De midler, der fortsat mangler at blive udbetalt inden for rammerne af støttepakken på 80 mio. EUR,er ikke tilstrækkelige til at udgør en sende EU-støtte til dette land.

Efter at de vigtigste politiske partier i landet undertegnede rammeaftalen den 13. august, gav Europa-Kommissionen udtryk for, at den var rede til at tilvejebringe 30 mio. EUR i supplerende bistand til støtte for fredsprocessen, på betingelse af at rammeaftalen implementeres på en adækvat måde, f.eks. ved, at der foretages visse ændringer af forfatningen og af loven om lokalt selvstyre. 12 mio. EUR af dette beløb er ved at blive tilvejebragt inden for rammerne af CARDS-bistandsprogrammet, mens 18 mio. EUR kan fremskaffes som supplerende makrofinansiel bistand i form af gavebistand.

Høringen af Det Økonomiske og Finansielle Udvalg blev afsluttet den 16. oktober, hvor udvalget afgav en positiv udtalelse.

På grundlag af traktatens artikel 250, stk. 2, er der derfor blevet foretaget to ændringer af Kommissionens forslag KOM(2001) 519 endelig. 1) Det foreslåede gaveelement i støtten er blevet forhøjet fra et samlet beløb på 30 mio. EUR til 48 mio. EUR. 2) I betragtning af behovet for at gennemføre bistanden i successive rater med hertil knyttede betingelser er den foreslåede bistandsperiode udvidet til udgangen af 2003.

Rådet anmodes om at vedtage dette kommissionsforslag med ovennævnte ændringer.

2001/0213 (CNS)

Ændret forslag til RÅDETS AFGØRELSE om ændring af Rådets afgørelse 1999/733/EF om supplerende makrofinansiel bistand til Den Tidligere Jugoslaviske Republik Makedonien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C [ ] af [.............], s. [ ].

under henvisning til udtalelse fra Europa-Parlamentet [2], og

[2] EFT C [ ] af [.............], s. [ ].

ud fra følgende betragtninger:

(1) Rådets afgørelse 1999/733/EF [3] fastsætter, at der ydes supplerende makrofinansiel bistand til Den Tidligere Jugoslaviske Republik Makedonien i form af et lån på højst 50 mio. EUR og en gavebistand på højst 30 mio. EUR.

[3] EFT L 294 af 16.11.1999, s. 31-32.

(2) Gennemførelsen af bistanden blev forsinket på grund Den Tidligere Jugoslaviske Republiks og Den Internationale Valutafonds (IMF) vanskeligheder med at aftale et nyt beredskabsarrangement.

(3) Den Tidligere Jugoslaviske Republik Makedonien er fast besluttet på at videreføre den økonomiske stabiliserings- og reformproces og har fortsat behov for ekstern finansiel støtte udover, hvad de internationale finansielle institutioner kan tilvejebringe.

(4) Den nuværende rådsafgørelse 1999/733/EF giver ikke hjemmel til at yde gavebistand efter 2000.

(5) Kommissionen har hørt Det Økonomiske og Finansielle Udvalg inden fremlæggelsen af sit forslag -

TRUFFET FØLGENDE AFGØRELSE:

Eneste artikel,

Afgørelse 1999/733/EF ændres således:

1. Artikel 1, stk. 3, affattes således: "Gaveelementet i bistanden beløber sig til højst 48 mio. EUR".

2. Følgende indsættes som artikel 6: "Denne afgørelse udløber den 31. December 2003."

Udfærdiget i Bruxelles, .

På Rådets vegne

Formand

FINANSIERINGSOVERSIGT

1. Foranstaltningens betegnelse

Supplerende makrofinansiel bistand til Den Tidligere Jugoslaviske Republik Makedonien.

2. Budgetpost

Gaveelementet i bistanden

B7-548: Makrofinansiel bistand til landene i den vestlige del af Balkan-regionen.

Låneelementet i bistanden

Budgetpost B0-211, der omfatter Det Europæiske Fællesskabs sikkerhedsstillelse for programmer for lån, som Fællesskabet har optaget med henblik på finansiel bistand til tredjelande i Central- og Østeuropa.

3. Retsgrundlag

Traktatens artikel 308.

4. Beskrivelse og begrundelse for foranstaltningen

a) Beskrivelse af foranstaltningen

Et fællesskabslån (finansieret ved hjælp af lån optaget af Fællesskabet på de internationale kapitalmarkeder) på op til 50 mio. EUR og en gavebistand på op til 48 mio. EUR (finansieret over det almindelige budget) til Den Tidligere Jugoslaviske Republik Makedonien til støtte for myndighedernes reformbestræbelser og til afbødning af de sociale konsekvenser af forstyrrelserne i det økonomiske system som følge af konflikten i Kosovo.

Den første rate på 20 mio. EUR i gavebistand og 10 mio. EUR i lånebistand blev allerede udbetalt i december 2000.

b) Begrundelse for foranstaltningen

Holdbarheden i Den Tidligere Jugoslaviske Republik Makedoniens eksterne stilling afhænger af ekstern finansiel bistand fra officielle kilder.

5. Klassifikation af udgifterne

Gavebistandselementet: ikke-obligatoriske, opdelte udgifter.

Låneelementet: obligatoriske udgifter.

6. Udgifternes art

Ren gavebistand (100 % tilskud), som frigives i mindst to successive rater.

Potentiel anvendelse af budgetgarantien for Fællesskabets låntagning med henblik på finansiering af lånet til Den Tidligere Jugoslaviske Republik Makedonien.

7. Finansielle virkninger

a) Beregningsmetode

Vurderingen af, hvor stort et bistandsbeløb der er nødvendigt, er baseret på de aktuelle overslag over Den Tidligere Jugoslaviske Republik Makedoniens yderligere behov for ekstern finansiering.

For låneelementet i bistanden foreslås opført et p.m., da det ikke på forhånd kan beregnes, hvor meget der eventuelt vil blive trukket på denne budgetpost, og hvornår dette i givet fald vil ske, og da det forventes, at denne budgetgaranti ikke vil blive anvendt.

b) Virkning på aktionsbevillingerne

Der vil blive trukket på den budgetpost, der svarer til gavebistandselementet i bistanden, når en række økonomisk-politiske betingelser, som skal aftales med myndighederne i Den Tidligere Jugoslaviske Republik Makedonien, er opfyldt.

Der vil kun blive trukket på den budgetpost, der svarer til budgetgarantien for låneelementet, i tilfælde af at garantien faktisk anvendes.

c) Finansiering af aktionsbevillingerne

(i) Gaveelementet

- Finansieringen af udgifterne sker via B7-548.

Der foreslås følgende forfaldsplan for bevillingerne (i løbende mio. EUR):

>TABELPOSITION>

(ii) Ved træk på budgetgarantien:

- Benyttelse af garantifonden oprettet ved Rådets forordning (EF, EURATOM) nr. 2728/94 af 31. oktober 1994.

- Hvis garantifonden ikke indeholder tilstrækkelige midler, fremskaffes der supplerende midler fra budgettet ved overførsel

- af enhver overskudsmargen i garantireserven

- af forsinkede indbetalinger til budgettet, for hvilke budgetgarantien er blevet bragt i anvendelse (under artikel 27, stk. 3, i finansforordningen)

- af en eventuel disponibel margen under udgiftsloftet for udgiftsområde 4 i de finansielle overslag eller af midler tilvejebragt ved en omfordeling.

- For at opfylde sine forpligtelser kan Kommissionen midlertidigt sikre gældsbetjeningen ved hjælp af midler fra sin likvide beholdning. I så fald anvendes artikel 12 i Rådets forordning (EØF, Euratom) nr. 1552/89 af 29.5.1989.

8. Forholdsregler mod svig

Midlerne vil blive udbetalt direkte til Den Tidligere Jugoslaviske Republik Makedoniens centralbank, men først når Kommissionens tjenestegrene efter høring af Det Økonomiske og Finansielle Udvalg og i samråd med IMF og Verdensbanken har kontrolleret, at landets makroøkonomiske politik er tilfredsstillende, og at de specifikke betingelser i tilknytning til denne bistand er opfyldt.

9. Oplysninger om omkostningseffektivitet

a) Baggrund for transaktionen og specifikke mål

Ved at støtte Den Tidligere Jugoslaviske Republik Makedoniens makroøkonomiske reformbestræbelser og ved at supplere det internationale samfunds långivning til dette land inden for rammerne af et kommende IMF-ledet program vil denne bistand lette landets eksterne finansieringsproblemer, forbedre vækstudgifterne og hjælpe landet med at klare de alvorlige økonomiske og sociale konsekvenser af konflikterne i regionen.

b) Overvågning og evaluering

Denne bistand er af makroøkonomisk karakter, og overvågningen og vurderingen af den gennemføres inden for rammerne af et kommende IMF-ledet program, som Den Tidligere Jugoslaviske Republik Makedonien skal implementere.

Kommissionens tjenestegrene vil overvåge foranstaltningen på grundlag af ægte makroøkonomiske og strukturpolitiske indikatorer, som aftales med myndighederne i Den Tidligere Jugoslaviske Republik Makedonien. De vil holde snæver kontakt med IMF og Verdensbanken og trække på deres vurdering af Den Tidligere Jugoslaviske Republik Makedoniens reformresultater.

Ifølge forslaget til Rådets afgørelse skal der udarbejdes en årlig rapport til Europa-Parlamentet og Rådet, som skal indeholde en vurdering af foranstaltningens gennemførelse.

10. Administrationsudgifter

Denne foranstaltning er af ekstraordinær karakter og vil ikke medføre en forøgelse af Kommissionens personale.